OBRAZLOŽENJE

**Naziv propisa**: Zakon o izmjenama Zakona o financiranju političkih aktivnosti i izborne promidžbe

**Naznake i obuhvat materije**:

Zakonom se predlaže utvrditi da se sredstava s posebnog računa za redovito financiranje nezavisnih zastupnika i članova predstavničkih tijela jedinica samouprave izabranih s liste grupe birača i sredstva s posebnog računa za financiranje izborne promidžbe kandidata, nositelja nezavisnih lista, odnosno nositelja lista grupe birača, izuzimaju od ovrhe.

**Obrazloženje problema koji se namjeravaju riješiti i ciljevi:**

Važećim Zakonom je propisana obveza nezavisnih zastupnika i članova predstavničkih tijela jedinice lokalne i područne (regionalne) samouprave izabranih s liste grupe birača da otvore poseban račun za redovito godišnje financiranje svoje djelatnosti, te obveza nositelja nezavisnih lista, odnosno nositelja lista grupe birača i kandidata da otvore poseban račun za financiranje izborne promidžbe. Sredstva s navedenih posebnih računa ne smiju se koristiti u privatne svrhe. Budući da se sukladno Zakonu o provedbi ovrhe na novčanim sredstvima, ovrha na novčanim sredstvima provodi po svim računima u svim bankama, prema osobnom identifikacijskom broju ovršenika, bez njegove suglasnosti, važećim Zakonom je također propisano da su nezavisni zastupnici i članovi predstavničkog tijela jedinice lokalne i područne (regionalne) samouprave koji su izabrani s liste grupe birača, odnosno kandidati i nositelji nezavisnih lista, odnosno nositelji lista grupe birača, u slučaju ovrhe sredstava s posebnog računa za pokriće troškova koji su učinjeni u privatne svrhe, dužni vratiti iznos ovršenih sredstava, uplatom ovršenog iznosa na poseban račun u propisanom roku

Međutim, ovakvo je rješenje u praksi, kod određenog broja članova predstavničkih tijela jedinica samouprave izabranih s liste grupe birača, (koji su u blokadi iz različitih razloga) izazvalo kontinuirani problem, (osobito u slučaju visokog iznosa blokade) budući da je po uplati ovršenog iznosa na poseban račun, isti svaki puta ponovno ovršen i tako u kontinuitetu, a vijećnik je i nadalje u prekršaju. Na ovaj način, vijećnicima (kod kojih se ovaj problem u praksi pojavljuje), osim što se dovode bez svoje volje u kontinuirani prekršaj, onemogućeno je korištenje sredstava s posebnog računa za redovito godišnje financiranje u svrhu za koju su namijenjena, čime im se onemogućava redovito političko djelovanje.

Navedeno rješenje također dovodi do nemogućnosti kandidiranja pod jednakim uvjetima onih osoba koje se nalaze u blokadi. Naime, kandidati, nositelji nezavisnih lista ,odnosno nositelji lista grupe birača, dužni su otvoriti poseban račun za financiranje izborne promidžbe, (najkasnije s danom podnošenja kandidature), te podliježu sankciji ako ne otvore navedeni poseban račun za financiranje troškova izborne promidžbe, ili ga ne otvore u propisanom roku. Također, izborna promidžba navedenih subjekata može se financirati isključivo putem posebnog računa za financiranje izborne promidžbe. Međutim, kako se prema spomenutom Zakonu o provedbi ovrhe na novčanim sredstvima, ovrha provodi po svim računima u svim bankama, prema osobnom identifikacijskom broju ovršenika, bez njegove suglasnosti, osoba koja se nalazi u blokadi, a ima se namjeru kandidirati, dovedena je u nezavidnu situaciju, odnosno dužna je otvoriti navedeni poseban račun (pod prijetnjom sankcije), a istovremeno, zbog ovrhe koja se provodi „po svim računima, u svim bankama, prema osobnom identifikacijskom broju ovršenika“, financiranje izborne promidžbe biti će joj onemogućeno.

**U cilju uklanjanja navedenih nedostataka zakonom će se osigurati**: Radi rješenja navedenog problema, nužno je izuzeti od ovrhe navedene posebne račune (poseban račun za redovito godišnje financiranje nezavisnih zastupnika i članova predstavničkih tijela jedinica samouprave izabranih s liste grupe birača i poseban račun za financiranje izborne promidžbe nezavisnih lista, odnosno lista grupe birača i kandidata) i time omogućiti izabranim predstavnicima, kao i kandidatima i nositeljima lista korištenje sredstava s navedenih posebnih računa u svrhu za koju su namijenjena, čime će im se omogućiti nesmetano ostvarivanje demokratskog prava na političko djelovanje, odnosno ostvarivanje zakonskog prava na financiranje svojeg političkog djelovanja.

S obzirom na predstojeće lokalne izbore i činjenicu da su kandidati na izborima za općinske načelnike, gradonačelnike, župane i gradonačelnika Grada Zagreba, kao i nositelji lista grupe birača na izborima za članove predstavničkih tijela, dužni otvoriti poseban račun za financiranje izborne promidžbe najkasnije s danom podnošenja kandidature, savjetovanje sa zainteresiranom javnošću trajat će od 27. ožujka 2017. godine do 04. travnja 2017. godine .